Ramaphosa: ‘Beurtkrag is vernietigend vir land’Pres. Cyril Ramaphosa Foto: Jairus Mmutle/GCIS Pres. Cyril Ramaphosa het Maandagaand gesê Suid-Afrikaners se woede oor beurtkrag is verstaanbaar. Dít volg nadat Eskom sy beurtkragskedule vroeër die dag na fase 6‑beurtkrag opgestoot het. Die presidensie het in ŉ verklaring gesê die voortdurende beurtkrag is vernietigend vir die land, berokken groot skade aan die ekonomie en ontwrig Suid-Afrikaanse burgers se lewens. Ramaphosa verseker egter dat hy deurgaans in kontak is met Pravin Gordhan, minister van openbare ondernemings, en die bestuur van Eskom om die probleem so spoedig as moontlik op te los. “Die uiterste weerstoestande in verskeie dele van die land oor die afgelope week het die probleme vererger van ŉ elektrisiteitsnetwerk wat reeds onder druk was. Ons onmiddellike prioriteit is om binne die kortste tyd soveel opwekkingskapasiteit as moontlik terug te kry,” sê die president. Volgens Ramaphosa werk Eskom se tegniese spanne deurgaans aan die probleem. Maroela Media het vroeër berig dit is die eerste keer dat Eskom fase 6-beurtkrag toepas. Dit is omdat Eskom tegniese probleme by sy Medupi-kragsentrale in Limpopo ondervind en dus nou ŉ tekort aan opwekkingskapasiteit het. Swaar reën het boonop probleme met die hantering van steenkool, sowel as bedryfsprobleme veroorsaak. John Steenhuisen, parlementêre leier van die DA, het ŉ beroep op Ramaphosa gedoen om sy besoek aan Egipte uit te stel in die lig van die krisis. Die president vertrek vandag na dié land. “Daar is groot probleme tuis wat die president se aandag eerder verg,” sê Steenhuisen.